recursal/SuperWikiNEXT-32B huggingface dataset:
**Miguel Ángel Guerra**, nado en Buenos Aires o 31 de agosto de 1953, é un antigo piloto de carreiras arxentino. Participou en catro Grandes Premios de Fórmula 1, debutando o 15 de marzo de 1981. Clasificouse só para un destes, o Gran Premio de San Marino de 1981, no que o seu Osella foi golpeado polo March de Eliseo Salazar na primeira volta. O coche de Guerra bateu contra un muro, e sufriu unha rotura de boneca e nocello.

Tras a súa carreira na Fórmula Un, Guerra competiu en múltiples campionatos arxentinos e suramericanos. En 1984 foi vice-campión da Fórmula 2 Codasur e en 1989 gañou o campionato TC 2000. Tamén correu na Fórmula 3 Suramericana, Turismo Nacional, Turismo Carretera, Top Race e Campionato de Super Turismos de América do Sur.

Rexistro de carreiras
---------------------

### Resultados completos do Campionato de Europa de Fórmula 2

(clave) (As carreiras en **negra** indican a pole position as carreiras en *cursiva* indican a volta rápida)

| Ano | Equipo | Chasis | Motor | 1 | 2 | 3 | 4 | 5 | 6 | 7 | 8 | 9 | 10 | 11 | 12 | Pos. | Pts |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1979 | Everest | March 792 | BMW | SIL7 | HOC3 | THR4 | NÜR15 | VALRet | MUG9 | PAU6 | HOCRet | ZAN8 | PERRet | MISRet | DONRet | 14º | 8 |
| 1980 | Minardi | Minardi GM75 | BMW | THRRet | HOC7 | NÜR8 | VAL8 | PAU5 | SIL6 | ZOL5 | MUG4 | ZAN9 | PERRet | MIS5 | HOC | 9º | 10 |
| 1981 | Minardi | Minardi Fly 281 | Ferrari | SIL | HOC | THR | NÜR | VAL | MUG | PAU | PER | SPA | DON | MIS13 | MAN | NC | 0 |

### Resultados completos na Fórmula 1

(Chave) As carreiras en letra **grosa** indican **pole position**; as carreiras en *cursiva* indican *volta rápida*.

| Ano | Equipo | Chasis | Motor | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | Pos. | Puntos |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1981 | Osella Squadra Corse | Osella FA1B | Cosworth V8 | USWNSC | BRANSC | ARX NSC | SMRRet | BEL | MON | ESP | FRA | GBR | ALE | AUT | NED | ITA | CAN | CPL | NC | 0 |

Notas
-----

Referencias

1. ↑  "Miguel Ángel Guerra | Racing career profile | Driver Database". *www.driverdb.com*. Consultado o 2021-03-01.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Miguel Ángel Guerra Modificar a ligazón no Wikidata*** |

### Ligazóns externas

* Profile at grandprix.com

  



|  |  |
| --- | --- |
| Control de autoridades | 
* Wd: Q172131
* DriverDB: miguel-angel-guerra

 |
**Unión Asturianista** foi unha coalición electoral formada en Asturias en novembro de 2004 para aglutinar baixo unhas mesmas siglas as forzas rexionalistas e nacionalistas asturianas. Estivo formada polo Partíu Asturianista (PAS) e a Unión Renovadora Asturiana (URAS).

A presidencia da mesma estará formada polos líderes de ámbolos dous partidos, Xuan Xosé Sánchez Vicente do PAS e Sergio Marqués (antigo presidente autonómico) do URAS.

O candidato á presidencia irase alternando entre os dous, correspondendo a candidatura na circunscrición central para as próximas eleccións autonómicas a URAS, que previsiblemente presentará a Sergio Marqués.

De igual forma realizaranse candidaturas alternas nos concellos nos que concorra ás eleccións locais.

Véxase tamén
------------

### Outros artigos

* Nacionalismo asturiano

### Ligazóns externas

* Partíu Asturianista
* Unión renovadora Asturiana
* Protocolo do acordo URAS - PAS
* A reforma estatutaria


---

|  |  |
| --- | --- |
| Este artigo tan só é un bosquexo |  *Este artigo é, polo de agora, só un bosquexo. Traballa nel para axudar a contribuír a que a Galipedia mellore e medre.* |

---
**A Verónica**, segundo a tradición cristiá, foi a muller que, durante o Viacrucis, tendeu a Cristo un *veo*, *lenzo* ou *pano* (o *pano da Verónica*, *lenzo da Verónica* ou *veo da Verónica*) para que enxugara a suor e o sangue. Na tea quedaron milagrosamente impresas as faccións do Redentor (o *Santo Rostro* ou a *Santa Face*).

Adóitase renderlle culto pola súa vinculación coa figura de Cristo, e é moi común a súa representación pictórica ou escultórica portando o pano. En ocasións, o personaxe da Verónica identifícase co da Hemorroísa.

O pano da Verónica sería unha das reliquias que se consideran *vera icon*; ou sexa, verdadeiras imaxes de Cristo, como o Mandylion de Edesa, a Saba Santa de Turín ou o Santo Sudario de Oviedo.

En catro lugares distintos consérvanse reliquias coñecidas como o pano da Verónica: 

* Basílica de San Pedro (Roma, Italia)
* Catedral de Nosa Señora da Asunción (Xaén, España)
* Basílica do Sacré Cœur (París, Francia)
* Mosteiro da Santa Face (Alacant, España).

A Verónica, no fuste do cruceiro da Santa Cuz de Xende (A Lama)
O paradoxo da multiplicidade de panos resolvíase co recurso á posibilidade de que a Verónica dobrara o pano dúas veces antes de que o sangue de Xesús se secara, co que serían catro as imaxes obtidas. Porén a palabra grega *tetradiplon* ("dobrado catro veces") resérvase para a denominación do Mandylion de Edesa. Sinalouse a coincidencia de que nas lendas máis antigas, a Verónica apareza citada como unha princesa de Edesa.

A etimoloxía do nome Verónica foi interpretada popularmente como proveniente do latín *vera icon*, 'imaxe verdadeira', pero é máis probábel que proceda do grego Βερενίκη (*Berenice*), forma dialectal macedonia de Φερενίκη (*Ferenice*), "portadora da vitoria".

Notas
-----

1. ↑  *Santo Sudario* Arquivado 02 de decembro de 2009 en Wayback Machine. en Enciclopedia Católica.
2. ↑  Heikki Solin, Martti Leiwo, Hilla Halla-aho, *Latin vulgaire / Latin tardif* Arquivado 06 de outubro de 2008 en Wayback Machine. en *Actes du VIe colloque international sur le latin vulgaire et tardif, Helsinki, 2000*. Hildesheim: Olms-Weidmann, 2003. Pp. xvi, 594. ISBN 3-487-11849-1.

Véxase tamén
------------

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Verónica*** |

* A Verónica
* Vía Crucis, A Verónica enxuga o rostro de Xesús

|  |  |
| --- | --- |
| Control de autoridades | 
* Wd: Q196653
* WorldCat
* VIAF: 50640044
* CERL: cnp00540055
* EBID: ID
* FAST: 1855858
* GEC: 0070217
* GND: 118843214
* LCCN: n84222311
* Orthodox Encyclopedia: 150445
* Treccani: veronica

 |
Para outras páxinas con títulos homónimos véxase: Regata (homónimos).
Regata de dornas co gallo da Festa do albariño (Cambados).
Unha **regata** é unha competición deportiva de velocidade, ou unha carreira entre embarcacións. O termo utilízase tanto en competicións de vela, como en competicións de remo.

Vela
----

As regatas de Vela poden ser de dúas clases: de **vela lixeira** ou de **vela de cruceiro**. As regatas de Vela lixeira adoitan realizarse sobre un percorrido marcado por boias ou balizas, normalmente en forma de triángulo, cuxa configuración máis común é denominada *Triángulo olímpico*. En Vela de cruceiro, ademais dos percorridos balizados, navégase en regatas de porto a porto. Cando o percorrido atravesa diferentes mares, o rego denomínase *Roza oceánica ou transoceánica*.

En Galicia as regatas de Dornas a Vela desenvolvense principalmente polo verán na ría de Arousa, destacan pola súa actividade, asociacións na Illa de Arousa (ACD. Dorna), Ribeira (A. Lajareu por Barlovento)e no Grove (Amigos da Dorna Meca). A elas concorren regatistas doutras rías, e doutras vilas da propia ría de Arousa, Vilanova, Cambados ... A máis emblemática é a Volta a Illa de Arousa, e tamén destacan a Regata da Dorna (Ribeira) ou a do Faros ( O Grove). No ano 2011 podían xuntarse en cada regata entre 35 e 40 dornas.

Tamén ten moitos adeptos a "Regata do Bao" a primeira fin de semana de agosto na praia do Bao ou da Canteira na Illa de Arousa e é moi espectacular porque a saída faise dende a mallante, votando a correr os regatistas coas velas na man, para aparellar a embarcación que permanece varada na area esperando para saír en vela.

### Regatas salientadas

* Copa América
* Mini Transat 6.50
* Volvo Ocean Race
* Vendée Globe

Remo
----

As regatas de remo adoitan celebrarse en mar aberto, rías, leitos fluviais, pantanos, encoros, ou lagos.

No tocante ás regatas de traíñas hai tres tipos de regatas:

* **Descensos**: son normalmente nun río e que serven de test de principio de tempada.
* **Cronometradas**: que ao igual que noutras disciplinas os participantes loitan contra o cronómetro e o gañador será o que menos tempo empregue.
* **En quendas**: son aquelas nas que saen ao tempo dúas, tres ou máis embarcacións (normalmente catro) e que en todo momento van en paralelo. Esta modalidade é a máis estendida no Mar Cantábrico.

Tamén se pode facer outro tipo de clasificacións dependendo se as regatas son en río, en mar ou en ambos.

### Regatas salientadas

Unha das regatas de remo máis famosa que existe, en *remo de banco móbil*, é a que enfronta todos os anos ás universidades de Oxford e Cambridge no río Támese (Reino Unido), a Regata Oxford-Cambridge.

No que fai á Península Ibérica, en *remo de banco fixo*, salienta o Campionato de España de Traíñas, así coma outras bandeiras que teñen gran historia desde finais do s. XIX como a Bandeira da Concha de Donostia celebrada cada ano en setembro, e a Bandeira de Santander.

Véxase tamén
------------

### Outros artigos

* Barco
* Iate
* Navío
* Vela
* Veleiro
O **Boeing P-8 Poseidon** é un avión estadounidense de patrulla e recoñecemento marítimo desenvolvido e producido por Boeing Defence, Space & Security, e derivado do avión de pasaxeiros Boeing 737-800. Foi desenvolvido para a Armada dos Estados Unidos, realizou o seu primeiro voo o 25 de abril de 2009 e entrou en servizo en novembro de 2013.

O P-8 opera en roles de guerra antisubmarina (ASW), guerra antisuperficie (ASUW), e intelixencia, vixilancia e recoñecemento (ISR). Está armado con torpedos, mísiles antibuque Harpoon, e outras armas, pode lanzar e monitorizar sonoboias, e pode operar en conxunto con outros activos, incluíndo o vehículo aéreo non tripulado (UAV) de vixilancia marítima Northrop Grumman MQ-4C Triton.

O P-8 está operado pola Armada dos Estados Unidos, a Armada da India, a Real Forza Aérea de Australia, a Royal Air Force, a Real Forza Aérea de Noruega, e a Real Forza Aérea de Nova Zelandia. Tamén foi pedido pola Armada de Corea do Sur, a Armada de Allemaña e a Real Forza Aérea do Canadá.

Notas
-----

1. ↑  "Boeing: Boeing P-8A Poseidon Successfully Completes 1st Flight". *web.archive.org*. 2009-04-30. Archived from the original on 30 de abril de 2009. Consultado o 2024-04-08.
2. ↑  Majumdar, Dave. "PICTURE: Boeing delivers first production P-8A". *Flight Global* (en inglés). Consultado o 2024-04-08.
3. ↑  "Germany approves three more Poseidon MMAs". *Janes.com* (en inglés). Consultado o 2024-04-08.
4. ↑  "Canada purchasing up to 16 P-8A Poseidon Multi Mission Aircraft for the Royal Canadian Air Force". *www.canada.ca*. 2023-11-30. Consultado o 2024-04-08.

|  |  |
| --- | --- |
| Control de autoridades | 
* Wd: Q611401
* LCCN: sh2010013674

 |
***Això no és Suècia*** é unha serie de televisión de comedia dramática creada por Aina Clotet, Daniel González e Valentina Viso para TV3, RTVE Play e Sveriges Television. Está protagonizada por Clotet xunto a un elenco coral formado por Marcel Borràs, Liv Mjönes, Tomàs del Estal, Nora Navas, Maria Langhammer, Enric Auquer, Pol López, Mabel Rivera, Anna Moliner, Nausicaa Bonnín, August Wittgenstein e Violeta Sanvisens no seu debut como protagonista. Polo seu carácter multicultural, a serie de oito episodios e 40 minutos de duración rodouse en catro linguas: catalán, castelán, inglés e sueco.

*IAixò no és Suècia* tivo a súa estrea mundial na décima edición do festival Serielizados Fest de Barcelona o 17 de outubro de 2023, como serie inaugural do festival. Ese mesmo mes, a serie presentou o seu cartel. En novembro de 2023, RTVE Play lanzou o tráiler completo da serie e programou a súa estrea completa na plataforma para o 28 de novembro de 2023. Ao mesmo tempo, tamén se anunciou que TV3 estrearía o primeiro capítulo da serie un día antes, o 27 de novembro, para despois emitir o resto da serie con periodicidade semanal.

Sinopse
-------

Para educar os seus fillos nun lugar máis auténtico e afastado das súas respectivas e penosas infancias, Mariana (Aina Clotet) e Samuel (Marcel Borràs) trasládanse a Vallvidrera, un barrio de montaña de Barcelona, onde atopan unha comunidade de persoas coas mesmas aspiracións. Pero cando unha traxedia sacude o barrio, desmantelando o seu ideal de vida, as certezas de Mariana e Samuel comezan a tremer e o medo instálase na parella, achegándose perigosamente a todo do que tentaban fuxir.
Unha Nintendo DS aberta.
**Nintendo DS** (abreviatura de Dual Screen, «pantalla dual» ou, segundo Satoru Iwata, presidente de Nintendo, abreviatura de Developer's System, «a consola dos desenvolvedores»). Segundo Nintendo, é unha terceira liña de produtos e non se trata da sucesora tecnolóxica da Game Boy Advance. O nome desta consola abréviase como "**NDS**" ou simplemente como "DS". Trátase da videoconsola portátil máis vendida na actualidade en todo o mundo (con máis de 14 millóns de sistemas vendidos, fronte ós 8 millóns vendidos pola súa competencia, PSP) e tamén a que máis rápido conseguiu superar o millón de unidades en vendas da historia dos videoxogos.

Esta consola naceu da filosofía de Nintendo baseada na innovación ou, como a propia compañía o chama, "expansión". Lonxe de centrarse nunha simple evolución gráfica, en ofrecer unha vez máis o mesmo de sempre pero con mellor calidade visual, optaron por engadir características que fixesen da súa nova portátil algo totalmente novo e único, que expandise a experiencia xogable e que permitise que o xogador deixase de xogar só cos sentidos, a vista e o oído, e que puidese interactuar e sentir os xogos.

A Nintendo DS ademais do seu propio catálogo de xogos é compatible cos xogos de Game Boy Advance, pero non cos de Game Boy e Game Boy Color.

Nintendo DS Lite constitúe a segunda versión do modelo, vendida a partir do 2 de marzo de 2006. A terceira versión é a Nintendo DSi que saíu ao mercado o 1 de novembro de 2008. Desta Dsi saíu ó mercado unha revisión, a Nintendo DSi XL, coa novidade das súas pantallas un 93% maiores, que ofrecen maior comodidade en xogos de debuxo ou que teñan textos pequenos. A DSi XL saíu ó mercado o 21 de novembro do 2009

Lanzamento ao mercado
---------------------

A consola foi presentada o 11 de maio de 2004 no Electronic Entertainment Expo (E3) dos Ánxeles.

* Lanzada en Estados Unidos, Canadá, México o 21 de novembro de 2004 (USD$149,99).
* Lanzada no Xapón o 2 de decembro de 2004 (¥15.000).
* Lanzada en España o 12 de marzo de 2005 (149,99€).
* Lanzada en Europa o 14 de marzo de 2005 (149,99€ prezo de lanzamento, actualmente 129,95€ , salvo no Reino Unido, 89,99£)

Véxase tamén
------------

* Nintendo

|  |  |
| --- | --- |
| Control de autoridades | 
* Wd: Q170323
* GiantBomb: 3045-52
* GND: 7633099-0
* IGDB: nds

 |
O **Embraer EMB-505 Phenom 300** é un avión executivo lixeiro deseñado e producido pola construtora aeronáutica brasileira Embraer. Certificado para operacións cun único piloto, pode levar ata 11 ocupantes. 

O traballo no Phenom 300 comezou en resposta a demandas de clientes para un reactor privado máis grande que o Phenom 100. Aínda que o equipo de deseño orixinalmente pretendía que a aeronave fose un derivado directo do Phenom 100, máis tarde adoptouse un enfoque de folla limpa. O Phenom 300 ten motores máis potentes, engadíronselle spoiler e winglets, xunto cunha cabina alongada para acomodar máis pasaxeiros. Varias características, dende a súa cabina e deseño interior ata o seu tren de aterraxe e estrutura, proceden do Phenom 100.

O prototipo do Phenom 300 realizou o seu voo de estrea o 29 de abril de 2008. O avión recibiu a súa certificación de tipo o 3 de decembro de 2009, permitindo a súa entrada en servizo ese mesmo mes. Dende 2013 ata 2016 o Phenom 300 foi o avión executivo máis entregado, acumulando 266 entregas nese período. Durante o mes de marzo de 2019, Embraer entregou o seu 500º Phenom 300, reclamando máis da metade da cota de mercado de reactores lixeiros desde 2012. O 31 de xaneiro de 2020 Embraer anunciou que estaba a implementar un paquete de actualizacións para o Phenom 300. A certificación do Phenom 300E mellorado recibiuse en marzo de 2020.

Notas
-----

1. ↑  "Embraer Phenom 300 is most-delivered business jet in the world". *luxury-today.com* (en inglés). 2016-03-07. Consultado o 2024-04-14.
2. ↑  "Embraer Phenom 300 is the world's most delivered business jet". *Times Aerospace*. Consultado o 2024-04-14.
3. ↑  Siebenmark, Jerry. "Embraer Marks Milestone 500th Phenom 300 Delivery". *Aviation International News*. Consultado o 2024-04-14.
4. ↑  "Embraer delivers the 500th Phenom 300 series aircraft, the most successful business jet of the decade". *Embraer* (en inglés). Consultado o 2024-04-14.
5. ↑  "Embraer upgrades Phenom 300E". *Wings Magazine* (en inglés). 2020-02-04. Consultado o 2024-04-14.
6. ↑  Lynch, Kerry. "Enhanced Phenom 300E Wins Certification Trifecta". *Aviation International News*. Consultado o 2024-04-14.
A **N-536** é unha estrada nacional que vai desde Ponferrada até Arcos (Vilamartín de Valdeorras). A nomenclatura actual desta vía, así como do resto das estradas nacionais de España, estableceuse no cuarto plan xeral de estradas de 1939-41 (Plan Peña).

Historia
--------

Foi creada como estrada de primeira orde Ponferrada-Ourense. En 1987 foi subdividida en varios treitos con diversas denominacións: a N-536 entre Ponferrada e Arcos, a N-120 entre Arcos e Vilamartín de Valdeorras, e baixo titularidade autonómica a a OU-603 entre Vilamartín e A Rúa, OU-533 entre A Rúa e Freixido de Abaixo (Petín), a OU-636 entre Freixido de Abaixo e A Pobra de Trives e a OU-536 entre A Pobra de Trives e Ourense.

Trazado actual
--------------

A estrada une a comarca do Bierzo coa comarca ourensá de Valdeorras. Trátase da alternativa sur que une as capitais comarcais de Ponferrada co Barco de Valdeorras xa que a N-120 tamén decorre entre estas dúas comarcas.

O trazado da **N-536** comeza na N-VI á altura do barrio ponferradino de Fuentesnuevas, pasa por diversas localidades bercianas en dirección suroeste, como Villalibre de la Jurisdicción, Priaranza del Bierzo, Santalla del Bierzo, Carucedo, Sobredo, Salas de la Ribera e A Ponte de Domingos Flórez antes de internarse en Galicia. En terreo ourensán a estrada pasa pola ribeira do Sil ata rematar na Rúa.

| * v
* c
* e
España Rede de Estradas do Estado en Galicia Galicia |
| --- |
| Rede interurbana | 

|  |  |
| --- | --- |
| Autoestradas e autovías | 
* **A-52**
* **AP-53**
* **A-54**
* **A-55**
* **A-6**
* **A-75**
* **A-8**
* **AP-9**

 |
| Nacionais | 
* **N-120**
* **N-525**
* **N-532**
* **N-536**
* **N-540**
* **N-541**
* **N-542**
* **N-544**
* **N-547**
* **N-550**
* **N-551**
* **N-552**
* **N-554**
* **N-555**
* **N-556**
* **N-559**
* **N-VI**
* **N-634**
* **N-640**
* **N-642**
* **N-651**
* **N-655**

 |

 |
| Rede urbana | 

|  |  |
| --- | --- |
| A Coruña | 
* **AC-10**
* **AC-11**
* **AC-12**
* **AC-13**
* **AC-14**
* **AC-15**
* **V-18**

 |
| Ferrol | 
* **FE-11**
* **FE-12**
* **FE-13**
* **FE-14**
* **FE-15**

 |
| Lugo | 
* **LU-11**

 |
| Ourense | 
* **OU-11**

 |
| Pontevedra | 
* **PO-10**
* **PO-11**
* **PO-12**

 |
| Santiago de Compostela | 
* **SC-11**
* **SC-20**
* **SC-21**

 |
| Vigo | 
* **VG-20**

 |

 |
***La Ilustración de La Coruña*** foi un xornal editado na Coruña entre 1860 e 1865.

Historia e características
--------------------------

Subtitulado *Diario de literatura, mercantil y avisos*, apareceu a principios de xaneiro de 1860. Cambiou o seu título por ***Ilustración de la Coruña*** en febreiro de 1860 e a partir de 1864 volveu chamarse *La Ilustración de la Coruña*. Estivo dirixido por Gonzalo Brañas Sánchez-Boado, Eladio Fernández Miranda e Domingo Camino. Contiña información local e xeral e preocupouse pola chegada do ferrocarril a Galicia. Cesou a súa edición en 1865.

Véxase tamén
------------

### Bibliografía

* "Ilustración de La Coruña, La". *Enciclopedia Galega Universal*. Ir Indo. 1999-2002. ISBN 84-7680-288-9.
* Santos Gayoso, Enrique (1990). *Historia de la prensa gallega 1800-1986*. Cuadernos do Seminario de Sargadelos (en castelán) **52**. Sada: Ediciós do Castro. p. 137. ISBN 84-7492-489-8.

### Outros artigos

* Lista de publicacións impresas da provincia da Coruña

|  |  |
| --- | --- |
| Control de autoridades | 
* Wd: Q12391398
* Galiciana: 2769

 |
**Francisco Regueira**, nado na Coruña cara a 1892 e finado en Buenos Aires o 22 de xuño de 1978, foi un político e xornalista galego.

Traxectoria
-----------

Emigrou a Arxentina. Participou en moitas iniciativas culturais galegas na Arxentina. En maio de 1929 creou con Manuel Oliveira Viqueira e Antón Zapata García a Institución Cultural Gallega, protectora do Seminario de Estudos Galegos. Foi un dos asinantes do "Manifesto nacionalista" o 1 de setembro de 1930, con Ramón Suárez Picallo, Lino Pérez, Eduardo Blanco Amor, Pedro Campos Couceiro e Antón Alonso Ríos. En maio de 1931 incorporouse á comisión de prensa de *Galicia*. Colaborou e despois foi director de *Correo de Galicia*. Formou parte da Comisión Organizadora do Primeiro Congreso da Emigración Galega en 1956. Recibiu unha homenaxe en Buenos Aires en 1964. Finou en Buenos Aires o 22 de xuño de 1978, vítima dun accidente de tráfico.

Notas
-----

1. ↑  *El Correo de Galicia*, 15-12-1929, p. 3.
2. ↑  "Arazúa". *Gran Enciclopedia Galega* (DVD). El Progreso. 2005. ISBN 84-87804-88-8.
3. ↑  *Galicia*, 24-5-1931, p. 1.
4. ↑  *Orientación Gallega*, 1-1.1964, p. 1-2.
5. ↑  *La Voz de Galicia*, 24-6-1978, p, 41.

Véxase tamén
------------

### Ligazóns externas

* Galegos da emigración esquecidos. Francisco Regueira: Periodista e militante galeguista
* Cartas de Ramón Suárez Picallo a Francisco Regueira
**William Harrison Dillard**, nado en Cleveland (Ohio) o 8 de xullo de 1923 e finado na mesma cidade o 15 de novembro de 2019, foi un atleta estadounidense especialista en probas de velocidade e valas, gañador de catro medallas de ouro olímpicas entre os Xogos de Londres 1948 e Helsinqui 1952. Foi o único atleta na historia que foi campión olímpico de 100 metros lisos e 110 metros valados.

Traxectoria
-----------

Na súa adolescencia era un grande admirador do seu compatriota Jesse Owens, gañador de catro medallas de ouro en Berlín 1936, que tamén nacera en Cleveland e ademais acudira á mesma escola secundaria ca el, a East Tech High School. Dillard serviu no exército durante a segunda guerra mundial, e logo regresou á Universidade.

Destacaba principalmente nas proba de valas, e foi probablemente o mellor valista do mundo na época de posguerra. En 1946 e 1947 proclamouse campión de Estados Unidos nos 110 metros valas.

Nas proba de clasificación do seu país para os Xogos Olímpicos de Londres 1948 sufriu unha caída e rematou 6ª nesta proba, polo que non puido clasificarse xa que só ían aos Xogos os tres primeiros. En cambio si o fixo na proba de 100 metros lisos, pese a non ser a súa especialidade, como terceiro integrante do equipo. Xa nos Xogos de Londres, a final dos 100 metros lisos foi unha das máis competidas que se lembran, con Dillard e o seu compatriota Norwood "Barney" Ewell chegando case igualados a meta. A foto-finish determinou que Dillard fora o gañador igualando o récord olímpico con 10,3.

A súa segunda medalla de ouro chegou a proba de relevos 4×100 metros, onde os estadounidenses gañaron con 40,6. O cuarteto formábano por esta orde Norwood "Barney" Ewell, Lorenzo Wright, Harrison Dillard e Mel Patton.

Tras permanecer algúns anos afastado do atletismo, regresou en 1952 coa ollada posta nos Xogos Olímpicos de Helsinqui. Esta vez si logrou a súa clasificación para competir nos 110 metros valas, e lograría tamén a medalla de ouro nos Xogos.

Ó igual que en 1948, gañou outra medalla co equipo estadounidense de relevos 4×100 metros. Esta vez o equipo formábano Dean Smith, Harrison Dillard, Lindy Remigino e Andy Stanfield.

Catro anos máis tarde Dillard tentou clasificarse para ir aos Xogos Olímpicos de Melbourne 1956 pero non o conseguiu. Tras a súa retirada definitiva das pistas traballou como relacións públicas para o equipo Cleveland Indians, a liga nacional de béisbol. Tamén presentou un programa de radio na emisora WWGK de Cleveland.

En 1974 foi incluído no Salón de Fama do atletismo estadounidense.

Notas
-----

1. ↑  Dolgan, Bob (15 de novembro de 2019). "Track legend Harrison Dillard, four-time Olympic champion, dies at 96". *Cleveland.com* (Brooklyn, Ohio: Advance Publications). Consultado o 15 de novembro de 2019.

|  |  |
| --- | --- |
| Control de autoridades | 
* Wd: Q436139
* WorldCat
* VIAF: 311620925
* BRE: 3468417
* DeutscheBio: 1061422879
* EBID: ID
* Filmportal: ID
* GND: 1061422879
* ISNI: 0000000443394644
* LCCN: no2015096043
* Munzinger: 01000010202
* NNDB: 000173365
* WikiTree: Dillard-2279
* IAAF: 14347643
* OCID: harrison-dillard
* Sports Reference: harrison-dillard-1

 |
**José Adrio Barreiro**, nado en Pontevedra en 1910 e finado na mesma cidade o 12 de novembro de 1936, foi un avogado e político galego.

Traxectoria
-----------

Sepulcro no cemiterio de Santo Amaro de Pontevedra, xunto a súa muller e o seu sogro.
Fillo de José Adrio Mañá e irmán de Francisco (veterinario) e Gonzalo Adrio Barreiro (avogado). Foi Gobernador Civil de Ourense en 1933. Nas eleccións de novembro de 1933 integrou a candidatura do Partido Republicano Radical Socialista con Celestino Poza Cobas e Benito Méndez Rodríguez. Logo do triunfo do Frente Popular nas eleccións de febreiro de 1936, foi nomeado membro da xestora da Deputación de Pontevedra e elixido presidente o 19 de marzo. Cesou o 26 de marzo. En abril de 1936 foi elixido compromisario na candidatura da Fronte Popular por Pontevedra para a elección do presidente da República. Dirixente de Unión Republicana, co golpe de Estado do 18 de xullo de 1936 foi detido, xulgado e condenado á pena de morte. Foi fusilado o 12 de novembro de 1936.

|  |  |  |
| --- | --- | --- |
| Predecesor:**Luis Fontaíña Serrapio** |  **Presidente da Deputación de Pontevedra** 1936 | Sucesor:**Maximiliano Pérez Prego** |

Vida persoal
------------

Estaba casado con Aurora Poza Pastrana, filla de Celestino Poza Cobas e irmá dos médicos Celestino e Luis Poza Pastrana (tamén asasinado).

Galería de imaxes
-----------------

* Placa en Pontevedra en memoria dos fusilados o 12 de novembro de 1936.Placa en Pontevedra en memoria dos fusilados o 12 de novembro de 1936.
* Lápida no Cemiterio de Santo Amaro de Pontevedra.Lápida no Cemiterio de Santo Amaro de Pontevedra.

Notas
-----

1. ↑  *El Pueblo Gallego*, 16-11-1933, p. 10.
2. ↑  *El Pueblo Gallego*, 20-3-1936, p, 12.
3. ↑  *La Vanguardia*, ed. (28 de abril de 1936). "Las elecciones de compromisarios en provincias". Barcelona: 30. Consultado o 9 de abril de 2011.

Véxase tamén
------------

### Bibliografía

* Lamela García, V. Luís (1992). *Inmolados gallegos: Alexandro Bóveda, Víctor Casas, Telmo Bernárdez, Adrio Barreiro…* (en castelán). Ediciós do Castro. ISBN 84-7492-655-6.

### Ligazóns externas

* José Adrio Barreiro na páxina web *Nomes e Voces*.
**Rodrigo Romaní Blanco**, nado en Noia o 16 de xullo de 1957, é un músico galego, membro durante 22 anos do grupo Milladoiro, profesor de música tradicional e director da orquestra folk SonDeSeu até o 2022.

Traxectoria
-----------

Romaní formou parte do grupo Milladoiro durante 22 anos, e a partir do ano 2000 deixou o seu antigo grupo para publicar discos en solitario, nos que acostuma ter colaboracións. Publicou tres discos: *Albeida* (2000), *Cantos Caucanos* (2003) e *As arpas de Breogán* (2012). É profesor de arpa no Conservatorio de Música Tradicional da Escola de Artes e Oficios de Vigo.

É un multi-instrumentalista (arpista, tamén toca a guitarra, o bouzouki e a ocarina), ademais de ser vocalista. Realizou arranxos instrumentais, ademais dalgunhas letras, do dúo Sete Saias. Creou un trío musical chamado Lizgairo, xunto a Anxo Pintos e Xosé Liz.

En 2013 foi elixido para representar a SGAE no consello territorial.

Vida persoal
------------

Irmán da poeta e xornalista Ana Romaní, vive en Albeida (Outes).

Discografía
-----------

* *Albeida* (2000)
* *Cantos caucanos* (2003)
* *As arpas de Breogán* (2012)

Notas
-----

1. ↑  Rodrigo Romaní é elixido presidente do Consello Territorial da SGAE

Véxase tamén
------------

### Ligazóns externas

* Chat con Rodrigo Romaní Arquivado 06 de xullo de 2007 en Wayback Machine.
* Vídeo musical: Albeida

|  |  |
| --- | --- |
| Control de autoridades | 
* Wd: Q12399163
* WorldCat
* VIAF: 107730712
* BNE: XX859530
* Discogs: 702626
* GND: 140736735
* IMDb: nm1853668
* ISNI: 0000000078278310
* LCCN: n2006089237
* MusicBrainz: ID
* PTBNP: 1472400

 |
Coordenadas: 42°31′09″N 8°48′49″O﻿ / ﻿42.519214335241, -8.8135201020177

A **Praza de Fefiñáns**, tamén coñecida como **Praza do Mercado**, é a parte máis característica do barrio de Fefiñáns, no concello de Cambados. Ten a súa orixe no século XVI, e nela atópanse o Pazo de Fefiñáns e a Igrexa de San Bieito.

Ata o século XVIII, o mar chegaba ata a mesma praza , se ben os sucesivos recheos foron afastando a costa. Popularmente denominouse como *O Eirado* e, posteriormente, *O Mercado*, por celebrarse nela o mercado da vila ata 1947. A praza está aberta ao tráfico rodado, feito ao que se opoñen os grupos da oposición municipal, que levan anos reivindicando a súa peonalización .

Galería de imaxes
-----------------

*Artigo principal**:* Galería de imaxes da praza de Fefiñáns.
* 
* 
* 
*

Notas
-----

1. ↑  "*Galicia en fiestas*". Arquivado dende o orixinal o 11 de outubro de 2008. Consultado o 24 de novembro de 2008.
2. ↑  *Unha vida entre peixe e salitre do mar de Arousa*, artigo de Francisco Fernández Rei publicado na revista *Ardentía*, nº 4 (2007), p. 22-29
3. ↑  "*BNG e PSOE esixen a peonalización de Fefiñáns por ser Ben de Interese Cultural*". Arquivado dende o orixinal o 11 de marzo de 2016. Consultado o 02 de febreiro de 2009.

Véxase tamén
------------

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Praza de Fefiñáns*** |

* Antena 3 *(en castelán)*
**Jose Fernando Emilio Olvera Sierra**, coñecido como **Fher Olvera**, nado en Puebla, México, o 8 de decembro de 1959, é o compositor, guitarrista e vocalista da banda de rock mexicana Maná. 

Licenciado en Comunicación pola Universidade de UNIVA, os seus inicios musicais remóntanse a cando estudaba primaria, época na que participaba no coro da escola no que cantaba temas de Agustín Lara e Consuelito Velázquez.

Traxectoria musical
-------------------

O xermolo do que hoxe é Maná foi a banda Green Hat formada en 1978, que axiña pasou a chamarse Sombrero Verde (1980). Fher Olvera foi parte desta formación que, malia o nome e as cancións en inglés dun primeiro momento, axiña se identificou coas súas raíces latinas. 

En 1986 a banda troca o seu nome polo de Maná. Desde a formación de Green Hat até a actualidade, Fernando Olvera está vencellado a esta banda, que sufriu moitos cambios ao longo dos anos.

Influencias musicais
--------------------

O mesmo Fher Olvera di que desde neno escoitou moito rock, xa que era o xénero do que gustaban as súas irmás máis vellas. Destas primeiras influencias destacan The Beatles e The Doors. 
Na actualidade confesa ser un grande admirador de Paul McCartney e Sting, aos que desexa imitar no que se refire ao seu estilo

Compromiso social
-----------------

Fernando Olvera é coñecido non só como artista musical, senón tamén polo seu compromiso social. Preocúpanlle os conflitos sociais, o medio ambiente... Neste senso, destaca a súa excelente relación con Bono de U2, quen tamén é coñecido polo seu compromiso social.

Véxase tamén
------------

### Ligazóns externas

* Biografía de Fher Olvera
* Letras e acordes de cancións de Fher Olvera Arquivado 28 de setembro de 2007 en Wayback Machine.


|  |  |
| --- | --- |
| Control de autoridades | 
* Wd: Q2545615
* WorldCat
* VIAF: 87071042
* BNE: XX1301604
* Discogs: 129223
* IMDb: nm2174519
* ISNI: 0000000060975310
* MusicBrainz: ID

 |
**Daniel Zueras Herreros**, nado en Zaragoza o 13 de novembro de 1980, é un cantante aragonés de pop e dance. A súa música é unha mestura Pop/Dance e R&B, con influencias da electrónica dos anos 80. Foi concursante do concurso musical de Telecinco *Operación Triunfo 2006*, quedando en segundo posto, por detrás de Lorena.

Traxectoria
-----------

Desde moi pequeno quixo dedicarse ó mundo da música. Fillo dun axente comercial e dunha cociñeira, estudou solfexo e piano. Gústalle correr pero, sobre todo, cantar. Antes de ingresar en Operación Triunfo traballaba como camareiro os fins de semana nun cine da capital aragonesa, pero sempre quixo dedicarse á música, sendo o seu ídolo Mariah Carey. No 2006 chegou a súa oportunidade.

### Operación Triunfo

En 2006, Daniel presentouse aos cástings de Barcelona, nos que pasou tódalas probas ata que lle deron a feliz noticia de que era un dos 20 finalistas que actuarían na Gala 0 de Operación Triunfo con Jesús Vázquez.

Dende o inicio do concurso Daniel caracterizouse na Academia pola súa doce voz, coa que interpretou temas Pop e baladas, coma "Otra vez" (de Coti con Paulina Rubio), "Unchained Melody", de Righteous Brothers, "Last Christmas" de George Michael, "Blue Velvet", de Bobby Vinton, ou "Me & Mrs. Jones", de Billy Paul. Daniel conseguiu o segundo posto, por diante de Leo e a poucos votos de Lorena, gañadora do concurso.

### *Siempre sale el sol*

Despois de pasar varios meses traballando entre Roma e Madrid, o seu álbum debut, compaxinándoo cos concertos de Operación Triunfo, o 23 de abril de 2007 saíu ó mercado, *Siempre sale el sol* un disco con temas pop, dance e R&B.

Unha semana antes publicárase o primeiro single do disco (16 de abril), que se titula "No quiero enamorarme". Dende esa data o videoclip tivo moita repercusión entre o público, debido a que nese vídeo saen escenas con contidodo sexual (un trío entre Daniel, unha moza e un mozo). O vídeo, segundo Daniel, pretendía romper coa imaxe de mozo inocente que se lle deu na Academia. En Youtube, o videoclip tivo máis de 628.080 visualizacións en 7 meses.

Durante os primeiros 5 meses no mercado, Daniel vendeu 25.000 copias do seu disco *Siempre sale el sol*, que chegou a ocupar o posto #31 das listas de vendas españolas.

Zuelas recibiu un premio como Artista Revelación do 2007, outorgado polo Grupo Vocento, pola súa trayectoria musical.

Discografía
-----------

### Álbums

* *Lo mejor de Daniel y OT* (2006)
* *Siempre Sale El Sol* (2007)

### Sinxelos

* "No Quiero Enamorarme" (2007)

Véxase tamén
------------

### Ligazóns externas

* DanielZuerasFanClub.com - Páxina web do Club De Daniel Zueras
* Web de BBVA - Daniel - Páxina web de blueBBVA, sección de Daniel Zueras
* Foro Portalmix De Daniel Zueras. [*Ligazón morta*]-
* DanielZuerasWeb.com - Páxina web NON oficial de Daniel Zueras.
* Portalmix.Daniel Arquivado 11 de outubro de 2007 en Wayback Machine. - Páxina web de Portalmix con datos de Daniel.
* Revista Daniel Zueras - Páxina web da revista Daniel Zueras

|  |  |
| --- | --- |
| Control de autoridades | 
* Wd: Q3014863
* Discogs: 930152
* Europeana: ID
* MusicBrainz: ID

 |
**Fernando Lago Búa**, nado en Pontevedra e finado en Vigo o 5 de xaneiro de 1937, foi un funcionario de prisións galego.

Traxectoria
-----------

Membro dunha familia de carniceiros pontevedreses. Militante do partido carlista. Ingresou por oposición no corpo de seguridade interior de prisións en 1934. Destinado no penal de El Dueso, en setembro de 1936 foi nomeado inspector das prisións provinciais de Pontevedra. Organizou un sistema de donativos destinados a remediar as carencias do elevado número de presos e co médico de prisións Francisco Bustelo Bustelo organizou unha trama para extorsionar aos presos do campo de concentración de San Simón facéndolles crer que estaban nas listas para "pasear" e que se lles entregaban unha cantidade de diñeiro, influirían para evitalo. Denunciados polo médico vigués José Ramón de Castro Rodríguez a Severiano Martínez Anido, foron detidos o 14 de novembro de 1936 cun colaborador, Cándido Barros Martínez. Xulgados en consello de guerra o 21 de decembro, os dous líderes da trama foron condenados a morte.

Fernando Lago Búa tamén foi árbitro de fútbol, e ocupou o cargo de vicepresidente do colexio galego en 1935.

Notas
-----

1. ↑  *El Ideal Gallego*, 6-1-1937, p. 2.

Véxase tamén
------------

### Ligazóns externas

* O caso Lago Búa.
**Arturo Vila Moure**, nado na Agualada (Coristanco) en 1906 e finado en Cidade de México o 7 de febreiro de 1982, foi un industrial e político galego.

Traxectoria
-----------

Chofer en Coristanco. Na II República foi elixido alcalde de Coristanco en 1936. Co golpe de Estado do 18 de xullo de 1936 fuxiu. Pasouse ao bando leal e combateu no exército republicano. Coa derrota da República exiliouse en México, arribando ao porto de Veracruz no buque *Mexique* o 27 de xullo de 1939. Finou en Cidade de México o 7 de febreiro de 1982, con 75 anos.

|  |  |  |
| --- | --- | --- |
| Predecesor:**Jesús Chao Otero** |  **Alcalde de Coristanco** 1936 | Sucesor:**Manuel Calvelo Amigo** |

Vida persoal
------------

Casou con Carmen Torres Reborido e foi pai de José, Perfecto, Luisa, Ramón e Arturo Vila Torres.

Notas
-----

1. ↑  Concelleiros das corporacións republicanas
2. ↑  Necrolóxica en *La Voz de Galicia*, 26-2-1982, p. 59.

Véxase tamén
------------

### Ligazóns externas

* Ficha na Secretaría de Gobernación. Departamento de Migración de México
Exemplo que amosa a conmutatividade da suma (3 + 2 = 2 + 3).
Unha operación binaria é **conmutativa** cando o resultado da operación é o mesmo sexa cal sexa a orde dos elementos cos que se opera.

Definición alxébrica
--------------------

Sexa E un conxunto no cal foi definida unha operación binaria ou lei de composición interna \*, é dicir, unha aplicación:  

{\displaystyle {\begin{array}{rcl}\star :\;E\times E&\to &E\\(x,y)&\to &z=x\star y\end{array}}}
Dise que \* é **conmutativa** se se comproba para todo (x,y) de E×E a igualdade **x \* y = y \* x**. Escrito formalmente:

{\displaystyle \forall (x,y)\in E^{2},\quad x\star y=y\star x.}
Diagrama correspondente á conmutatividade.Diagrama correspondente á conmutatividade.
Este diagrama ilustra a conmutatividade: **p** é o intercambio das variables *x* e *y*.
Dá o mesmo resultado percorrer a frecha horizontal, é dicir, aplicala operación \*, que percorrer a frecha vertical (intercambiar as variables) e despois a diagonal (aplicar \* ).

Estes diagramas, onde o resultado non depende do traxecto senón só do punto de partida e do de chegada, chámanse diagramas conmutativos.

Por convención, se unha operación está escita co símbolo **+**, suponse sempre que é conmutativa. Esta convención non é válida para o produto **×** nin **·** pois, por exemplo, o produto de matrices **non é** conmutativo en dimensións superiores a 1, nin o produto dos números cuaternións. O produto vectorial tampouco é conmutativo. Unha operación binaria é conmutativa cando o resultado da operación é o mesmo sexa cal sexa a orde dos elementos cos que se opera.

Exemplos
--------

* No conxunto {\displaystyle \mathbb {C} } dos números complexos, e por restrición, no conxunto {\displaystyle \mathbb {R} } dos números reais, a suma e a multiplicación son operacións conmutativas.
* A suma nos espazos vectoriais é conmutativa.
* A suma de funcións tamén.
* A reunión e a intersección na teoría de conxuntos e máis en xeral a suma e o produto das álxebras de Boole.

Xeneralización
--------------

Xeneralízase o concepto a toda clase de aplicacións de dúas ou máis variables, e fálase de *"simetría"* no canto de conmutatividade:

* f, función de dúas variables é simétrica se para todo (x,y), f(x,y) = f(y,x).
* Unha función de *n* variables é simétrica se non cambia o seu valor cando intercambia os seus argumentos: con tres variables obtéñense:

f(x,y,z) = f(y,z,x) = f(z,x,y) = f(x,z,y) = f(z,y,x) = f(y,x,z).
Estas propiedades están no seguinte diagrama conmutativo:

onde **p** é o intercambio de dúas variables, **id** é a aplicación *identidade*.  

O diagrama resúmese en: **f o (p×id) = f o (id×p) = f**, onde o denota a composición das funcións.

* En álxebra linear existe un concepto *"oposto"*: a antisimetría, propiedade que di que o intercambio de dúas variables implica un troco de signo: f(y,x) = - f(x,y).

Véxase tamén
------------

### Outros artigos

* Asociatividade
* Relación reflexiva
* Relación simétrica
* Relación transitiva
* Relación antisimétrica

|  |  |
| --- | --- |
| Control de autoridades | 
* Wd: Q165474
* BRE: 2086080
* GEC: 0170047
* JSTOR: commutativity
* MAG: 183778304
* Treccani: commutativita

 |
Para a secuencia xenética para a recombinación véxase: RSS (bioloxía molecular).
Icona do RSS.Icona do RSS.
**RSS** é parte da familia de formatos XML, desenvolvidos especificamente para os sitios de novas e os blogs. Este tipo de sitios que se actualizan con frecuencia inclúen dentro das súas potencialidades, a posibilidade de compartir información e usala noutros lugares web ou programas. Este procedemento coñécese como sindicación.

Características
---------------

O acrónimo emprégase para os seguintes estándares:

* Rich Site Summary (RSS 0.91)
* RDF Site Summary (RSS 0.9 e 1.0)
* Really Simple Syndication (RSS 2.0)

Os programas que len e presentan fontes RSS de diferentes procedencias denomínanse agregadores. Grazas aos agregadores ou lectores de feeds (programas ou sitios que permiten ler fontes RSS) pódense obter resumos de todos os blogs que se desexe desde o escritorio do sistema operativo, programas de correo electrónico ou por medio de aplicacións web que funcionan como agregadores.

Case todos os portais e páxinas de Internet que inclúen noticias, inclúen tamén canles de feeds das súas novidades, avisos ou comentarios.

Historia
--------

O RSS lanzouno por primeira volta Netscape en 1999. Era un formato derivado do RDF para a xestión dos contidos do portal My Netscape Network.

Tipos de Agregadores
--------------------

### Baseados na web

Son aplicacións que se executan na propia web, como Bloglines ou Rojo.

### Utilidades e Extensións dos navegadores

Os principais navegadores de Internet (Mozilla Firefox, Opera,Safari, Internet Explorer...) tamén inclúen utilidades para engadir canles de noticias. Mediante "marcadores dinámicos" ou "fontes" o navegador encárgase de xestionar as nosas subscricións as distintas canles de feeds.

### Cliente de Software

Instálanse no ordenador e están deseñados para agregar canles de *feeds* e ordealos por temas ou categorías. As subscricións amósanse na columna esquerda e as entradas de cada *feed* lense na columna dereita. Hainos para todos os distintos sistemas operativos. FeedReader, FeedDemon.

Véxase tamén
------------

### Ligazóns externas

* Validador de arquivos rss
* Unha explicación sinxela do que é o RSS (subtítulos en galego)
* Lista de agregadores en Google Directory *(en inglés)*
* *(en inglés)* IStrapo United Nations RSS

|  |  |
| --- | --- |
| Control de autoridades | 
* Wd: Q45432
* EBID: ID
* GND: 4734489-1
* JSTOR: rss-feeds
* LCCN: sh2005002920
* MAG: 2385561
* NKC: ph389996

 |
*g* ∘ *f*, é a aplicación resultante da aplicación sucesiva de *f* e de *g*. No exemplo, (*g* ∘ *f*)(a)=@.
En álxebra abstracta, a **composición de funcións** é unha operación matemática que consiste na aplicación sucesiva de dúas funcións. Para iso, aplícase sobre o valor a función máis próxima ao mesmo, e ao resultado do cálculo aplícase finalmente a outra función.

Usando a notación matemática, a función composta *g* ∘ *f*: *X* → *Z* expresa que (*g* ∘ *f*)(*x*) = *g*(*f*(*x*)) para todo *x* pertencente a *X*.

*g* ∘ *f* denomínase *composición de f e g*. Nótese que non se nomea seguindo a orde de escritura, senón a orde na que se aplican as funcións ao valor.

Definición
----------

De xeito formal, dadas dúas funcións *f: X → Y* e *g: e → Z*, onde a imaxe de *f* está contida no dominio de *g*, defínese a función composición **(*g* ∘ *f* ): *X* → *Z*** como **(*g* ∘ *f*)(*x*) = *g* (*f*(*x*))**, para todos os elementos de *X*.

{\displaystyle {\begin{array}{ccccc}X&\rightarrow &e&\rightarrow &Z\\x&\mapsto &f(x)&\mapsto &g(f(x))\end{array}}}
Tamén se pode representar de graficamente empregando a categoría de conxuntos, mediante un diagrama conmutativo:

Propiedades
-----------

* A composición de funcións é *asociativa*, é dicir:

> 
> 
>   
> 
> {\displaystyle h\circ (g\circ f)=(h\circ g)\circ f}
> 
> 
> 

* A composición de funcións en xeral *non é conmutativa*, é dicir:

> 
> 
>   
> 
> {\displaystyle (g\circ f)\neq (f\circ g)}
> 
> 
> 

Por exemplo, dadas as funcións numéricas *f*(*x*)=*x*+1 e *g*(*x*)=*x*², entón *f*(*g*(*x*))=*x*²+1, mentres que *g*(*f*(*x*))=(*x*+1)².
* A *inversa da composición* de dúas funcións é:

> 
> 
>   
> 
> {\displaystyle (g\circ f)^{-1}=f^{-1}\circ g^{-1}}
> 
> 
>

Exemplo
-------

Dadas as funcións:

{\displaystyle f(x)=x^{2}\,}
{\displaystyle g(x)=\sin(x)\,}
a **función compuesta** de *g* e de *f* que se expresa:

{\displaystyle (f\circ g)(x)=f(g(x))=(\sin(x))^{2}=\sin ^{2}(x)\,}
A interpretación de (*f* ∘ *g*) aplicada á variable *x* significa que primeiro hai que aplicar *g* a *x*, co que se obtén un valor de paso 

{\displaystyle z=g(x)=\sin(x)\,}
E despois aplícase *f* a *z* para obter

{\displaystyle e=f(z)=z^{2}=\sin ^{2}(x)\,}

Función ben definida
--------------------

A función composta está ben definida porque cumpre coas dúas condicións de existencia e unicidade, propias de toda función:

1. **Condición de existencia:** dado *x*, coñécense (*x*, *f*(*x*)), posto que se coñece a función *f*, e dado calquera elemento *y* de *B* tamén se coñece (*y*, *g*(*y*)), pois se coñece *g*. Polo tanto, (*x*, *g*( *f*(*x*)) ) está definido para todo *x*, e así (*g* ∘ *f*) cumpre a condición de existencia.
2. **Condición de unicidade:** como *f* e *g* son funcións ben definidas, para cada *x* o valor de *f*(*x*) é único, e para cada *f*(*x*) tamén o é o de *g*( *f*(*x*)).

Véxase tamén
------------

### Ligazóns externas

* Composición de funcións (ampliación).[*Ligazón morta*]
* "Composition of Functions" by Bruce Atwood, the Wolfram Demonstrations Project, 2007.

|  |  |
| --- | --- |
| Control de autoridades | 
* Wd: Q244761
* MAG: 134196196

 |
**Argentum Online II** é un videoxogo de rol **MMORPG**. É o prólogo de Argentum Online. Argentum Online II soportará varias idiomas, incluíndo español, inglés, francés, catalán e esperanto.

Historia
--------

O xogo desenvólvese en dous mundos medievais de fantasías. Un dos mundos foi subxugado polo *Lord do Caos*. Moitos foron escravizados, pero a pesar diso algúns quedan agochados, esperando a oportunidade de conseguir un portal máxico e chegar ao novo mundo. Os portais máxicos aparecen e desaparecen aleatoriamente ao redor do mundo, ligando os mundos.

Desenvolvemento
---------------

O xogo está sendo desenvolvido na lingua de programación C/C++ usando DirectX8 e MySQL.

Requisitos de sistema
---------------------

* CPU de 400 MHz
* Placa aceleradora 3D
* 64 MB RAM
* Windows 2000 ou superior
* DirectX 8.1 ou superior
* Conexión a Internet

Véxase tamén
------------

### Ligazóns externas

* Argentum Online 2 Sitio Oficial
* Foros de Argentum Online II
* Wikicity Argentum Online 2
* Engine isométrica Argentum